khistorydata/jeongjo-sjw-relations huggingface dataset:
정조 5년 · 목
予曰。各道殺獄狀啓。秋曹盡爲回啓耶。有防曰。文案甚多。姑未盡入矣。予曰。產室廳前。盡爲收殺。數日內斯速回啓之意。分付秋曹。有防曰。聞秋曹三堂。晝夜往於本曹回啓云矣。
정조 5년 · 강
命鶴城君家歲饌。原式例外。加數題給。
정조 5년 · 강
命咸鏡監司鄭昌順拿處。分揀。
정조 5년 · 목
戶曹。以咸鏡道災結擅分考奏啓。敎以。加起之數。相當於擅分結數乎。且使民情。誠有白徵之歎。則胡不以狀以疏。加請不足之數乎。拿勘已例。自是成典。今無容更議。而大臣筵奏。以道伯遞易之頻仍。六鎭年事之凶荒。爲悶念之端者。儘有所據。到今民事爲重。拿處之命。姑今分揀。
정조 5년 · 강
命朝參。以十三日爲之。
정조 5년 · 목
因兵曹啓稟也。
정조 5년 · 강
命藥房日次問候停止。榻敎也。
정조 5년 · 강
命內閣提學金鍾秀敍用。
정조 5년 · 목
敎曰。意在蕫勵。匪恕伊警。況今歲䈁已新。前奎章閣提學金鍾秀敍用。仍任前職。
정조 5년 · 목
都承旨鄭元始啓言。臣待罪奉常寺提擧。故敢達矣。今日 關王廟祭物受去時。典祀官不爲待令。以致時刻差晚。事面茍艱。所當重勘。而本院請推外。無他罰。何以爲之乎。敎以。事過後。令該府處之。○卽因拿處傳旨。敎以。分揀。
정조 5년 · 강
命災結擅分之道伯。姑令分揀。
정조 5년 · 목
戶曹啓言。咸鏡道災結擅分。更爲考奏事。命下矣。取考謄錄。則丁丑年忠淸監司金陽澤。江原監司徐命臣。慶尙監司李益輔。辛巳年京畿監司洪啓禧。俱以災結擅分事拿處。庚午年以黃海監司嚴瑀。擅分四十結事。陳達請罪。而特敎內旣曰擅分。則焉逭定法。而嚴瑀。則以加起。推移計之。自無歸於擅分。而質直可尙。末世文勝之時。其宜參酌。勿拿。從重推考矣。此外無他可考前例。敎以。加起之數。相當於擅分結數乎。且使民情。誠有白徵之歎。則胡不以狀以疏。加請不足之數乎。拿勘已例。自是成典。今無容更議。而大臣筵奏。以道伯遞易之頻仍。六鎭年事之凶荒。爲悶念之端者。儘有所據。到今民事爲重。拿處之命。姑令分揀。
정조 5년 · 강
遣承旨詣 宗廟　景慕宮。奉審摘奸。仍詣受 香所。一體奉審摘奸。
정조 5년 · 강
王大妃殿進御一錢重人蔘粟米飮。今姑停止。加減六君子湯一貼式。自今日煎入。搨敎也。
정조 5년 · 강
召見承旨金宇鎭徐有防。戶曹參判鄭民始于誠正閣。
정조 5년 · 목
予曰。忠勳府草記。催促入來。史官朴行淳承命回奏曰。今方査問。似可遲滯云矣。予曰。頃以監察落仕者誰也。宇鎭曰。臣之六寸親矣。予曰。戶曹參判入侍。鄭民始進伏。予曰。 社稷朔祭。定在何間乎。有防曰。以初七日行祭矣。民始曰。臣於向日。考試泮中。則文體卑瑣。殆同俚語諺談。全無可觀。此實由於數遞泮長之故。而已成痼弊者也。若使一人。久任其職。以責成效。則似好矣。予曰。引進儒生之道。實在於大司成之善否。卿言果是矣。予曰。洪忠御史。何不尙今入來乎。民始曰。臣亦未知矣。予曰。金載默事。卿其聞之乎。民始曰。臣姑未未聞矣。予曰。金載默。爲其祖安老之鳴冤。有所上言。而謂以明義錄中。以其安老。對擧耇輝者。極甚冤枉。毀改其明義一編。以雪其先祖之事爲言矣。大抵明義一部。卽一我東春秋。而如是請毀者。事甚無嚴矣。以其祖之竝擧罪人爲嫌。則比如天地之問。亦容有善惡之人。是何關焉。聞其所由。則兪彥鎬之曾守松都也。載默往見彥鎬曰。以其先祖。比錄於耇輝之逆。初不成說。且 仁廟亦無禪授之禮。則厥祖之枉被逆名。似甚無義。將欲以進疏明卞。刪改明義錄而未果云者。尤極無嚴矣。民始曰。載默事。雖是訟冤之事。至請明義錄毀改者。亦一變怪矣。予曰。新除授承旨牌招察任。闕門盡爲下鑰。而至於金虎門則仍留。新除承旨及奉命注書入來後。下鑰。
정조 5년 · 강
命所用紙地。亦依成均館例。分排卜定。
정조 5년 · 목
戶曹啓言。奎章閣諸處日用及塗禙紙地。當爲磨鍊。而顧今貢弊多端之時。有難加泒。伏見成均館日用紙地。則卜定於三南監營而取用。事甚便易矣。本閣所用紙地。亦依成均館例。每年大壯紙一百五十卷。壯紙三百卷。厚白紙二百卷。分排卜定於洪忠全羅兩道監營。而以會付耗米會減之意。請分付允之
정조 5년 · 강
命訓將具善復兼察禁將御將。左捕將李昌運兼察右捕將。
정조 5년 · 목
幷因政院兼察啓稟也。
정조 5년 · 강
有政。吏曹參議李敬養進。
정조 5년 · 목
以沈墢爲大司諫。金和中爲司諫。洪秉聖爲掌令。趙城鎭金寅變爲持平。李明濟洪履健爲正言。柳孟養爲校理。趙鼎鎭爲修撰。權以網爲副修撰。徐有防爲大司成。
정조 5년 · 강
以李鎭恒爲承旨尋遞。以吳大益代之。
정조 5년 · 목
敎曰。在外承旨許遞。前望單子入之。
정조 5년 · 강
命各營文跡刪存者。各其大將釐正後草記。
정조 5년 · 목
敎曰。各營傳敎文跡。有礙而無係者刪之。無礙而有係者存之。依此使各其營大將。就原謄錄。親執釐正後草記。今兹之擧。出於任非其人。明示尤晦之意。而原其事。不幸逆變屢起。肘掖無人而然。將雖如許。軍何有辜。冒風凌寒。廵牌警衛之勞。不可以此而全事削之。自朝家視之。均是王事。軍卒中陞差之別武士兼司僕。無或勤汰。牌廵別抄還屬事。依傳敎擧行事。竝令知悉。
정조 5년 · 강
命時囚田景祥勘放。
정조 5년 · 목
義禁府。以時囚罪人田景祥。結城縣定配押送啓。允之。敎以。如有功議。各減一等。
정조 5년 · 강
命楚山前府使朴光迪。刻期就囚。
정조 5년 · 목
義禁府啓言。楚山居朴貞道上言。刑曹回啓判付內。初檢官不該府。嚴問口招事。命下矣。初檢官楚山前府使。時在大邱他云。依例發遣府書吏。請拿來允之。敎以。刻期就囚。
정조 5년 · 강
命金昌世。姑爲保放。
정조 5년 · 목
左捕廳啓言。以忠義韓灌僞訃書傳致罪人金昌世。自忠勳府移送本廳。故僞訃紹介情節。發問取招。則供曰。渠居生於忠勳府直房前。而諸忠義無不知面。去十一月晦間罷漏後。有人來到門前。急有呼聲。開門則何許人傳給書封曰。韓都事。朝必自闕出來。速傳此書云。故依其言傳致而已。無他干犯之事。而門前受書之際。時値晨夜。容貌則雖未的知。鼻塞語訥。鬚髮似白。着上衣黑笠。禮長。而書封手受之時。所聞見不過如斯。故自本廳送校探察於勳府。則李彥儒之鼻塞語訥。鬚白體長。與金昌世所供。雖爲符合。而紹介奸情。平問之下。難以取服。何以爲之。敎以。姑爲保放。以待決末。
정조 5년 · 강
勘放時囚趙弘鎭。
정조 5년 · 목
兵曹啓言。洪忠道庚子秋操時。各鎭營赴操軍兵試射放居末邑。當該守令。請一體照律。允之。敎以。趙弘鎭金瑗。功議各減一等。李勉基。功減一等。
정조 5년 · 강
遣承旨詣 宗廟　永寧殿。奉審摘奸。
정조 5년 · 강
永禧殿展謁。命十六日爲之。
정조 5년 · 목
政院啓言。 永禧殿展謁。非酌獻禮年次。則每於歲首殿謁時。一體展謁事。曾有定式。今番則何以爲之乎。敎以。一日之內。必至侵夜。十六日爲之。展謁後。仍詣 毓祥宮展拜。依此知悉。
정조 5년 · 강
判下兵曹。 太廟展謁。 景慕宮展拜時。軍兵磨鍊草記。
정조 5년 · 목
因草記。敎以。御營軍兵令隨駕。纔經動駕。其餘軍兵留營留陣置之。禁軍與入直二番隨駕。
정조 5년 · 강
召見承旨及閣臣于誠正閣。承旨鄭元始徐有防朴祐源金守鎭。直提學鄭民始。
정조 5년 · 목
予曰。今日卽新元初三。而適有小饌。故有諸承旨偕入之命矣。仍命宣醞曰。承宣中或有酒戶寬者。須洽飮止醉似好矣。
정조 5년 · 강
召見承旨鄭元始于誠正閣。
정조 5년 · 목
予曰。近日奉常寺。凡諸擧行。極爲駭然。莫重 祭享所用。一委郞官之手。故每患如此。極爲可悶。卿旣提擧本寺。須爲另加禁飭也。
정조 5년 · 강
禁推兼春秋金廷龍文采五。
정조 5년 · 목
敎曰。預備兼春秋禁推。
정조 5년 · 강
差下金鍾秀校正堂上。
정조 5년 · 목
實錄廳啓言。前判書金鍾秀有敍用之命。還爲差下。請使之察任。允之。
정조 5년 · 목
予曰。慶尙道守令。尙無一人來囚者。誠甚怪訝矣。嶺南雖曰遠道。其間日子。足爲往返。而如是稽滯。萬萬駭然。
정조 5년 · 강
命慶尙道守令中。有拿命不上來者。合該府押來。
정조 5년 · 목
敎曰。當初待待命拿囚之命。急於恤民弊。以故屈公法損國體之嫌不暇矣。今則爲日已久。且計程道。足可就囚。而在京人外。無一人上來。紀綱所在。萬萬駭然。慶尙道守令中。有拿命愆期不上來人。卽今該府。依例發遣府書吏或羅將。所到處。卽速押來。始不畏法而冒犯。終不畏法而逗留。此等不畏法之守宰。何必考加分之報營與擅給乎。然王言當信。姑不直勘。稽滯委折。拿囚後添問目。嚴問以聞。
정조 5년 · 강
召見直閣徐鼎修于誠正閣。
정조 5년 · 목
予謂記事官李集斗曰。筵說盡爲書出乎。集斗曰。姑未盡書矣。予曰。今日爾勿入侍。專意書出。予曰。直閣如已入來。其令入侍。徐鼎修進伏。予曰。一提學付軍職草記。尙不爲之。無乃忘却而然乎。卽爲出去入啓。予曰。下番出去。頃日所下册子。考準以入。
정조 5년 · 강
以尹蓍東爲副總管。
정조 5년 · 목
敎曰。未差總管。口傳差出。
정조 5년 · 목
敎曰。歲已翻。前大司成金夏材敍用。
정조 5년 · 강
金鍾秀卑付兼知實錄事。
정조 5년 · 강
命小坡兒堡前權管金大采。移義禁府處之。
정조 5년 · 목
刑曹啓言。頃因平安監司鄭尙淳狀本。道內還穀。反作權管等。自臣曹勘處事。覆啓蒙允。而其中小坡兒堡前權管金大采。居在平安道雲山郡。故卽爲捉送事。發關矣。今纔來現。而乃是出身。請移義禁府處之。允之。
정조 5년 · 강
命守令中拿命愆期者。卽速拿來。
정조 5년 · 목
義禁府啓言。慶尙道守令中。有拿命愆期者。卽令該府。發遣書吏羅將。卽速押來事。命下矣。蔚山前府使金愚。在連山地。豐基郡守沈重奎。在任所。故去二十三日拿處傳旨啓下後。知委待命之意。行會各道矣。計其路程。則今已過限。發遣府羅將。幷拿來矣。敎以。此外守令愆期者。依此隨卽草記拿來。
정조 5년 · 강
領議政金尙喆陳箚乞休致。賜批。
정조 5년 · 목
箚略曰。伏念臣區區當退之義。何待今日年至之後哉。誠以受任之時。適當多事之會。嚴命是怵。隆眷難孤。去就之不自由也。居然當禮經致政之限矣。謝事雅致也。三字淸名也。古來名碩。生能盡瘁。死托榮名。赫赫照人耳目。豈不爲臣主俱美。臣今年與位亢。行且朝暮就木。猶且知進而不知退。必欲終身於太倉之廩。畢命於具瞻之地。則在聖朝敦風勵世之治。寧有是哉。惟我聖上。以體下之仁。勵養廉之治。凡有朝臣之情不可强迫。禮不可驅使者。或年未及而許退。或以其年而許休。同不合於使臣以禮之義。臣雖疲癃之甚。亦一簪履之舊。倘蒙聖明曲垂帷蓋之恩。特施一視之澤焉。批以。卿在予初服。奉 先王遺命。行院相事。自是厥後。凡今六載。卿居首揆之任。一以事 先王之道。匡弼予小子。導廸予小子。予小子獲免大過。皆卿之力也。以及乎邦運之期底磐泰。時象之稍息波。浪夷考彌綸協輔之功。亦惟曰式賴于卿。惟卿白髮丹衷。無愧古人。矣且小子之景仰。抑亦通朝薦紳所嘗推詡。予小子倚毗方篤。而引年之請。何爲而至於此際。竊恐非其時也。噫卿朝廷之宿德也。元老也。在今之時。爲今之道。政宜小大咸造。物我無畛。國耳忘家。遠猶辰告。以共躋於太和之域。捨卿之宿德元老。孰肯任此。卿能留保予小子。一年二年。苟或治做郅隆。俗成淸平。則予得以垂拱無爲。卿乃遂懸車之懇。尙亦未晚也。此箇事理。曩於晉對之日。曉譬于卿。其說不啻縷縷。卿必記存之耳。胡不念敷心之諭。遽上告退之箚乎。予又以一言有復於卿者。倘卿神勞秉軸。意欲缷務。則以予爲卿之至意。容或思所以副許之方。而至於致仕就閒。卿請雖切。予志彌堅。上下相持。徒致不誠之歎而已。卿其勉回初志。亟斷來氣。勿復以休退爲定。是予之望。嗚呼言之不嫌重複。欲冀卿之傾聽。卿其念之念之。仍命遣承旨傳諭。
정조 5년 · 강
兵曹判書李性源疏陳應避之嫌。乞遞司譯提擧之任。批下該曹稟處。
정조 5년 · 목
性源。與司譯都提調金尙喆。有姻婭應避之嫌也。
정조 5년 · 강
召見內閣提學金鍾秀于誠正閣。承旨鄭元始徐有防。
정조 5년 · 목
予曰。奎章閣提學入侍。金鍾秀進伏。予曰。多小說話。姑且置之。卿之處義。誠過當矣。惟當將老上來而已。更無容他說矣。此豈卿便訣之時乎。從古遭罹者何限。而未聞便卽捨世長往者矣。卿家古相在魯遭駁。比卿果何如。而未見當日有自晝之擧。而卿獨如此者。誠不可曉也。鍾秀曰。不但臣所遭有難進身。臣母奄奄有難保之慮。左右扶護。只臣一人。目下形勢。實無將來之望。旣未將來。豈忍一日相捨耶。惟願時時上來。獲伸起居之禮矣。予曰。顧今世道尙無底定之望。而卿欲遽自決退。則是豈有始有終之意乎。鍾秀曰。臣果非決退之意矣。私情有難久離。欲得以時入京。仰承聖候矣。予曰。近日政令。有可言者否。鍾秀曰。別無可以指的仰對者。而于今五六年來。人心日漸澆漓。世道去益渙散。若無所措手者。而惟在殿下之一心。若能固守不撓。務盡鎭安之道。如是之久。漸至磨礲。則庶可得丕變此世矣。目今士大夫。名節㸵亡。氣槪摧沮。索然無可振之勢。言念及此。可謂哀痛。況我朝勵名節尙氣槪。維支乎四百年 宗祊者。士大夫是已。更願殿下。仁撫義制。沈浸淬礪。洞加一番洗滌焉。予曰。言甚切實。而所謂洗滌云者。如器之洗滌也。人不自滌。則上雖使之滌之洗之。其可得乎。鍾秀曰。今日朝廷。更安得有氣節別樣人來哉。自上若能尙廉恥獎風節抑躁竸。則上之所好。下必甚焉。今之牿喪者。明日變爲風動。今之躁竸者。明日變爲恬退矣。惟望躬率焉。予曰。卿言誠好。予豈不體念。予曰。辛丑重回。追憶昔年辛丑。予甚愴傷。四大臣捨身殉國之忠。今無容追論。而至於五人等事。尤爲慘然矣。五人爲誰。鍾秀曰。李天紀金龍澤沈尙吉徐德修鄭璘重矣。五人俱以布衣。初無必死之義。而乃能識鴻毛泰山之義。犯猛虎負隅之勢。視死如歸。騈首就戮。此可見聖世培養之化。而風烈直節。實有光於百世也。然而一番人之勢以爲說者。乃曰出於希覲之心云。凡論人者。當論義理大處而已。豈可臆逆難見之心。以亂已顯之迹。幷與其所成就而攻之耶。臣嘗欲以此一陳者久矣。予曰然矣。五人所處。雖與四相有異。而所秉者大義。所死若國事也。何可强摘其心地之微處。幷毀此義理之大者乎。然則天下其將無完人矣。要之爲死於國則明矣。鍾秀曰。聖敎至此。不勝欽仰矣。予曰。故相趙泰采之後孫。有立朝者乎。予忘其名矣。鍾秀曰。趙榮克以故相第三子謙彬之子。爲長孫而主其祀。榮克死而諸子中。曾有入仕者。又有故判書趙觀彬之子榮慶。亦是前銜矣。臣業欲仰陳而未暇矣。觀彬之末年樹立。可謂人所難及。榮慶以觀彬之子。故相之孫。無官落鄕。已有年矣。宜有念故恤後之政矣。予曰。予意亦然。調用好矣。予曰。卿何日將還鄕。鍾秀曰。臣急於歸護。今日當登道矣。予曰。須從近更上來也。
정조 5년 · 목
命書副修撰洪文泳疏批。予曰。此重臣事。誠慨然矣。當初委任此職。予意有在。而此人之見被人言。其必有未盡善之事。有以致之。予甚惜之。宇鎭曰。聖敎至當矣。如無一毫未盡之事。則豈有此人言乎。予曰然矣。宇鎭曰。今日犒饋時。忠壯將忠翊將。以不當參之人。混同來待。査問其委折。則標信宣傳官。誤爲持傳。標信事體。何等至重。而如是誤傳。當該宣傳官。所當重勘。而本院請推外。無他罰。何以爲之。敎以。拿處。
정조 5년 · 목
予曰。洪文泳上疏。逐條詳陳。有若目擊。而往往下語有過重處矣。元始曰。若使脫然無過。則言官何能若是詳陳乎。予曰。兵判若無所犯。則言官非矣。言官言果不爽。則兵判非矣。似不可置之點昧中矣。元始曰然矣。予曰。明日親押時。侍衛及雲寶劍望卑子。催促修入也。
정조 5년 · 목
予曰。再明日 社壇擧動。旣以午時出宮。百官食後來待。亦無妨矣。予謂注書趙興鎭曰。明日親押時侍衛卑子。斯速書入之意分付。興鎭回奏曰。兵曹判書李性源來在金虎門外。其言曰。自蹈罔赦之罪。方俟鈇銊之誅。侍衛卑子何敢書入云矣。予曰。然則莫重親押。以侍衛之不備。不得爲之乎。連爲催促。斯速書入之意分付。興鎭回奏曰。情地萬萬惶蹙。決不敢書人云矣。予曰。侍衛卑子。與政事有異。且親押隔宵。雖有情勢。豈有不得擧行之理哉。斯速書入之意分付。興鎭回奏曰。雖不備望。入啓受點。無異政事。決不可擧行云矣。予曰。或有次堂擧行之前例。詳考兵曹。速爲知人。興鎭回奏曰。或有前例云矣。予曰。侍衛卑子時急。今次堂斯速書入之意分付。
정조 5년 · 강
命製述文臣及專經文臣減下人。依兵曹例擧行。
정조 5년 · 목
禮曹啓言。製述文臣被抄中。年滿五十一歲人及專經文臣四十一歲人。幷依例減下。改修正以入。敎以。減下人員。兵曹則別卑書入。本曹則不言姓名。但曰減下者。事甚班駁。亦欠詳細。此後依兵曹例擧行。
정조 5년 · 강
副修撰洪文泳上疏陳勉懲討。仍論李性源鄭昌順賜批。
정조 5년 · 목
疏略曰。伏願殿下。克恢體乾之德。恒存無豫之念。凡於臨政出治之際。一於誠字上下工。勉而益勉。新之又新。以致天心悅豫。民生奠安。則刑政克擧。世敎丕變。使三代一王之治。復見於今日。則卽臣獻歲之祝。不外於是矣。惟殿下留神焉。噫。目今之急務。懲討是耳。懲討不行。則義理不明。終至於三綱斁九法淪。此所以在廷諸臣。沫血請討。誓不欲俱生者也。安有聖明在上。懲討之不行。有如此日者哉。伏望愓然回悟。三司之請。一幷允從。嗚呼。銓法不古。取捨難平。一經大政。輒致人言。而至於今番西銓。一何辭說之多也。礙公格駭物情者。非止一二。是豈所謂待於此重臣者哉。主文試士。職任自別。臨殿出題。事體尤重。而頃於柑製之日。謂有宿藁之文。持人禁中。輪示閤外。及登前席。至煩天聽。筵席語秘。雖未得其詳。惟以擧條所出見之。不可事過而無警。兵曹判書李性源。亟施譴罷之典。道臣之擅分災結。自有當勘之律。咸鏡監司鄭昌順。從重勘處。斷不可已也。批以。首陳陳勉。當體察。而第二件懲討事。亦當留意。第三件兵曹判書事。都政取捨。決無是也。試院擧條。事旣往矣。爾之抉摘至此。殊莫曉也。第四件咸鏡監司事。勘處則意在恤民。更當問于大臣決之矣。
정조 5년 · 강
命兵曹判書李性源處問啓。
정조 5년 · 목
敎曰。親押殿坐在明。本曹多有時急擧行之事。望卑與節目。尙不入啓。必是判當引義而然。此人之枖擢至此。謂其才諝足可堪爲。俄於疏批斳持者此也。然若不辨覈。徒令行公。殆近迫隘。當疏中都政事九條論列。決知其生疏之致。而其中數件。可謂怪底語。虛實間不可不置人於䵝昧之科。況目下事勢。俱係緊急。亦不可踰日。自該房。其委析問于兵曹判書李性源處以啓。
정조 5년 · 강
命兵曹判書李性源。以罷職傳旨捧入。
정조 5년 · 목
承旨朴祐源啓言。李性源處問啓事命下矣。問于兵曹判書李性源。則以爲。如臣無似。猥膺千萬不敢當之特簡。孤恩負德。陷於循私蔑公之科。問啓之下。震恐隕越。不知所達云矣。敎曰。此重臣推躋至此。顚沛如許。必有負乘之故。且人言之某條某事。姑捨是。苟能悉心盡善。奚爲而獲此簡書。況今祝帖署押。只隔一宵。而節目與望卑。屢敎之下。過夜半終不擧行。待命闕外云。此亦徒損國體。以罷職傳旨捧入。
정조 5년 · 강
命再明日動駕。以午時啓下。
정조 5년 · 목
敎曰。再明日動駕。旣以午時啓下。百官倉後來會。軍兵亦令食後聚軍。
정조 5년 · 강
勘放時囚南鶴聞。
정조 5년 · 목
禁府啓言。星州前牧使南鶴聞諸條所犯。依法典杖一百收贖。流三千里定配。敎以。功議各減一等。
정조 5년 · 강
命當該宣傳官拿處。榻也敎。
정조 5년 · 강
汰社稷署官員洪允五。
정조 5년 · 목
敎曰。齋日不遠。淨掃等節。使之摘奸以來矣。莫重壇上。全不修掃者。已極駭然。而況 壝門內壇。不屑之物。若是夥然。此時若此。常時不謹可知。不可無別樣嚴處之道。入直本署官員洪允五。爲先汰去。令該府從重勘處。他郞官替直後捧傳旨。
정조 5년 · 강
詣宣政殿。親押 社稷 香祝。
정조 5년 · 목
具翼善冠袞龍袍。詣板位上。親押後還內。
정조 5년 · 목
予曰。前領相之爲國勤勞者。已多年所。予之所以倚毗者深矣。今者謝事之請。至再至三。此請則決不可從矣。予雖姑令許副。俾爲閒養之道。而予之爲國事悵然。曷可勝言。有防曰。前領相之勞瘁國事久矣。今者許副之命。出於引年之餘。其在同朝惜去之義。臣等之心。亦不勝其悵惘矣。
정조 5년 · 강
召見承旨朴祐源。藥房提調金華鎭于誠正閣。
정조 5년 · 목
予謂華鎭曰。前領相事。甚悵然矣。勤身國事。已多年矣。予之倚毗於此大臣。亦大矣。雖一日之間。予豈欲捨之。而自再昨年以後。殚竭精力。勞瘁甚矣。爲一時養閒之地。今雖暫許。而至於謝事之請。則決不可許矣。華鎭曰。臣叔厚蒙國恩。豈敢丏閒之計。而近年以來。則精力衰耗。難以强策矣。予曰。前兵判事。思之又思。雖知其無情。而慨然則深矣。如使十分盡善。則豈有如昨日光景耶。華鎭曰。果如聖敎矣。若無一毫顚錯。豈有人言乎。予曰然矣。
정조 5년 · 목
予曰。前領相　靈壽閣肅拜。何日爲之乎。宇鎭曰。初三日已爲之矣。予曰。承旨亦隨去乎。宇鎭曰。亦隨去矣。予曰。領府事謝事之請。予決不從矣。此意傳之。使之初勿爲請也。宇鎭曰。臣之從祖從叔。俱於七十謝事。便同臣家一副家戒。故臣父之必欲得請。亦此意也。予曰。雖然。予則決不許施矣。予曰。卿家之入耆社者幾人乎。宇鎭曰。竝與臣父爲七人矣。予曰壯矣。方今縉紳之家。亦罕有矣。予曰。都承旨鄭元始入侍。予曰。領相之病。近果何如云耶。元始曰。近來則大勢比昨冬稍減。日氣向暖。則似可漸差矣。
정조 5년 · 강
遞左承旨洪檢。以柳義養代之。
정조 5년 · 목
敎曰。左承旨情理。勢難行公許遞。前望卑子入之。又敎曰。新除授承旨牌招察任。
정조 5년 · 강
命禁推兼春秋。姑爲分揀。
정조 5년 · 강
命拿處禮曹佐郞金海宇
정조 5년 · 목
政院啓言。齋令不揭委折。禮曹郎廳及禁衛大將處。問啓事命下矣。問于禁衛大將李敬懋處。則以爲。齋令頒下之日。謄書四張。新營朝房及南別營南倉。各揭一張。而南別營則付之三門。不揭於北挾門。致煩問啓之命。惶恐不知所達云矣。問于禮曹佐郞金海宇處。則以爲。誓戎後。齊令卽爲書付於本曹大門與朝房大門。而昨日未明量。呈儀注次詣闕時。臣所目見矣。夕時曹隸忽報。本曹大門所付齊令。無去處云。故聞甚驚怪。齊令卽時更爲書付。而致勤此問啓之命。不勝惶恐云矣。敎以。付以見失。獨不爲罪。人直郎廳拿處。其見失與否。若不査實納供。當嚴處。以此分付。摘奸史官。不由前門。經入間門。有此爽實之奏。此亦奉使。事體不輕。而其輕率取便之習。不可無警。當該史官。過齋後禁推。該營大將。無可罪之端。退去。
정조 5년 · 강
禁推吏曹參議李敬養。尋命付過放送。
정조 5년 · 목
因敬養罷職傳旨。敎以。享日隔夜。又是執事則無端違牌。欲以向日飭敎。爲引義之端乎。今日國綱。雖無所施。此等事酬應。不亦困惱之甚。雖非參議。豈無瓚爵官。此傳旨勿施。以禁推傳旨捧入。尋因囚卑子。敎以。付過放送。
정조 5년 · 강
命李柱國給牒敍用。御營大將仍任。
정조 5년 · 목
敎曰。暫譴旋敍。近於無實。不足爲懲畏之端。而予則以爲。每從三令之義。固無不可。看之又看。久而不悛。雖至嶺海之律宜矣。如此則何嫌銷刻。前大將李柱國。姑爲給牒敍用。又敎曰。非爲其人。一番遞易。其弊不些。前御營大將李柱國仍任。
정조 5년 · 강
以洪樂性爲兵曹判書。
정조 5년 · 목
吏批啓言。吏曹判書李衍祥。以兵曹判書薦望事。往問于時任大臣。則領議政徐命善以爲。未出仕之前。不得薦望。右議政李徽之以爲。首相未出。勢難替當。無以薦。故不得擧行云。何以爲之。敎以。前望單子入之。
정조 5년 · 목
以金魯鎭爲吏曹參判。鄭象仁爲大司諫。金鍾秀爲知經筵。李聖圭爲同義禁。金熤爲捲草官。金蓍耇爲濟州牧使。黃隱爲丹陽郡守。李德容爲假監役。初仕也。兪彥鎬爲禮曹判書。
정조 5년 · 강
承旨朴祐源。以領議政徐命善附奏啓。
정조 5년 · 목
書啓以爲。臣奉聖諭。馳往傳諭領議政徐命善處。則以爲。臣於床席昏涔之中。忽伏承特拜首相之命。繼以入侍承宣。來布恩諭。首尾千百言。字字鄭重。奉讀未半。涕淚交頣。臣於此任。決知其不堪承當。而年前暫叨。旋取無限狼狽。倘非聖明曲加全保。豈能得有今日乎。殆同傷弧之情。實有曲木之驚。何必復入僨敗之地。況今元老一朝去位。如臣魯莾。居然代斲。則治道污隆之責。不惟稱塞之無望。抑恐孤負聖簡。徒費宸憂而已。至於狗馬賤疾。伏蒙頒劑聖恩。獲延臨簀之危喘。束帶趍朝。非所可論。動駕隔日。亦闕駿奔之禮。倉卒書進。辭不達意。從當以一箚。更申乞免之懇云矣。
정조 5년 · 목
箚略曰。前箚引年之懇。斷斷若情。瞻望象魏。庶幾人欲天從。不自意近密之臣。來宣聖批。噫。自我聖上聽政之初。至于今六七年之間。所處者承弼之任。所責者民國之憂。而彌綸協輔。已矣無論。年紀已邁。神精都消。以何才識。以何人望。可以贊隆郅之化。而補淸平之治乎。春毗之雖隆。而臣無以仰體至意。期勉之雖深。而臣無以仰塞明命。伏乞聖明。俯垂哀憐。亟許臣謝事之請。以全微諒。仍勘臣違命之罪云矣。批以。前批略示微意。大抵從其可從之事。誠也。不從其不可從之請。亦誠也。君臣之間。貴在誠實。況卿幾年中書。積有勞䐉。迨此年至之日。暫副缷務之請。予亦不欲因推。卿之相職。特許暫副。卿其體予至意。勿復以致政二字。聞於予也。仍命遣史官傳諭。
정조 5년 · 목
敎曰。昨春解卿元輔之職。豈獨使卿姑避鋒鏑。抑亦爲卿暫解擔負。此槪綣綣於卿。必欲扶顚而持危。惟予此意。卿庶幾諒悉。今也復授卿以首揆。惟玆所叨之職。卽是卿宿趼之地。卿安用辭巽。予何必敦勉。而顧今世道無一可恃。朝象有百可憂。風濤之楫。冥★(土+適)之燭。前領相去後。專賴卿一人。疇昔筵席。屢有云然。輔翼承弼之責。非卿伊誰。嗚呼。卿之出處去就。實有關於治道污隆。況又一部明義。扶綱常於旣墜。闡義理於將晦。國家之至有今日。莫非卿拚死生棄禍福之至誠血忱。五載中書。又積勤勞。未老髮白。亦出於憂愛。推此心以往。何憂乎今日之世道朝象乎。卿之有美疴。予之爲卿悶慮。曷有其已。比聞大體已臻蘇域。而矧今春氣向暖。天和可復。卿須體予顒企之至意。益宜善攝。不日造朝。輔我不穀。濟此時艱事。遣入侍承旨傳諭于領議政。
정조 5년 · 강
命新除兵曹判書。待下批牌招。
정조 5년 · 목
敎曰。動駕在明。本兵之長。不可暫曠。新除授兵曹判書。待下批牌招。傳授命召。
정조 5년 · 강
詣 社稷齋宿。
정조 5년 · 목
具遠遊冠絳紗袍。乘輿出協陽門。降輿乘輦。出敦化門。至 社稷門外。降輦乘輿。入至北神門外。降輿入 西神門。詣 壇上奉審。詣省器位省器。省牲位省牲。詣大次親押 香祝訖。乘輿入齋室。
정조 5년 · 강
諭領府事金尙喆。
정조 5년 · 목
敎曰。缷卿相務。卑卿樞銜。以卿積勞之餘。又當年至。欲使卿便意安養。一則曲副。一則曲諒。朝日肅命。方切企延。況又歲翻有日。訖未一面。卿胡不造朝。如無愼節。須卽入肅事。遣史官傳諭。
정조 5년 · 강
命文臣殿講。十八日爲之。
정조 5년 · 강
命輪對。十二日爲之。
정조 5년 · 목
因政院頉稟。敎以。十二日爲之。各司久任郞廳。同爲入待。
정조 5년 · 강
以金魯鎭爲大司諫。
정조 5년 · 목
敎曰。在外大司諫許遞。前望單子入之。
정조 5년 · 목
以金夏材爲吏曹參判。韓光近爲司諫。申致權朴宗彥爲掌合。李東稷宋民載爲持平。尹在醇爲獻納。鄭益祚爲正言。鄭文啓爲呂州牧使。
정조 5년 · 강
命新除授臺諫。待下批一幷牌招隨駕。
정조 5년 · 강
命人日製。行於再明日。
정조 5년 · 목
成均館。以今正月初七日。儒生上旬輪次。當爲設行。而大提學未差。同知館一員未差。限內不得爲之啓。敎以。到記以未行展謁。姑難爲之。人日製亦以應行之事。無端廢却。事涉無稽。當行於再明日。此草記勿施。
정조 5년 · 강
命明日擧動時。訓局軍兵。御營大將兼領。御營陣。禁衛大將兼領。
정조 5년 · 목
備遣司啓言。明日擧動時。訓諫大將當領率軍兵扈駕。而大將具善復。身病添重。勢難起動云。在前如此之時。多有他大將兼察或中軍代行之例。今番則何以爲之。敎以。御營大將兼領。御營陣禁衛大將兼領。
정조 5년 · 강
命禁喧書吏及近仗軍士現告外人。卽爲放送。現告中人。還宮後決棍。
정조 5년 · 목
訓諫都監啓言。依下敎。不能禁喧結束色書吏近仗軍士査覈。則敦化門外作門禁喧書吏孫昌福朴重源。近仗軍士全先伊李春三朴奉英曺再天。社稷作門禁喧書吏崔錫麟任漢福。近仗軍士朴江伊李春三朴奉英曺再天。齋室衛內禁喧書吏任漢福金振玉。近仗軍士金道成吳二明金福金朴成得等。拘留陣中。其餘書吏近仗軍士。幷放送。敎以。現告外人。卽爲放送。現告中人。明日還宮後。下吏決棍五度。軍士決棍七度。
정조 5년 · 강
行 社稷祈穀大祭。
정조 5년 · 목
時至。具冕服乘輿出齋室。至 北神門外降輿。入西神門就板位。行四拜。詣盥洗位盥手。 詣 社壇。階自北階詣 神位前。三上香奠幣。次詣 后土氏 國社神位前。三上香奠幣。降復位。行各位初獻禮。大祝讀祝文訖。降復位。亞獻官終獻官行禮如儀。行飮福禮望爎禮。禮畢。出 西神門。過 北神門外乘輿。入齋室。少頃。改具遠遊冠絳紗袍。乘輿出齋室。至 社稷門外。降輿乘輦。入敦化門。至協陽門。降輦乘輿。還內。
정조 5년 · 목
予曰。昨日擧動時。作門內攔入紛畓之弊。尤甚於前。前後申飭。不啻煩複。而又復如前。苟有一分紀綱。寧有如許之事乎。諸臺臣成班分立。而袖手無一言。今日國法。可謂蕩然矣。有防曰。昨日事誠極駭然。而臣旣在喉院不能檢飭之罪。固所難免。予曰。奎章閣牙牌事言之。紀綱之蕩然。已無可言。雖政院命牌。一或傷敗。則其罪難赦。況牙牌旣有御押。則所重自別。而兵曹書吏之驅逐牌吏。至於牙牌破傷之境。此無他。本閣堂郞之視本閣如宂司。等間抛棄。無所主管。故至有此等無前之變怪。此豈予設置本閣之本意乎。誠極慨然矣。有防曰。愚蠢兵吏輩。不識牙牌之重。至有傷敗之擧。極爲驚駭矣。
정조 5년 · 강
召見承旨朴祐源于誠正閣。
정조 5년 · 목
予曰。牙牌傷敗。思之又思。誠極駭然。本閣堂郞。若不以本閣事。視若䄅脊。則牙牌傷敗事。卽當枚擧草記。以爲請罪之地。而迄今二日。尙無皀白。其可成說乎。
정조 5년 · 강
命奎章閣行公堂郞。一幷推考。
정조 5년 · 목
敎曰。近來本閣事。爲堂郞者。視若不于於己者。抛置已成痼弊。雖以昨日言之。本閣御押牙摽奉持人在駕後。爲兵曹吏所敺捽缺破。堂郞亦不以枚擧本事請罪。奎章閣行公堂郞。一幷推考。
정조 5년 · 강
命明日人日製。書册隨從犯禁儒生。摘發嚴繩。
정조 5년 · 목
敎曰。明日人日製。旣命設行。若又雜亂如柑製。則館堂與試所承旨。難免重勘。以此預爲知悉。況是圓點赴擧之科。則入門數少。書册隨從之攔入。尤不雜禁。此而犯禁。則犯禁儒生。當摘發依律嚴繩。亦令多士知悉。
정조 5년 · 강
玉堂聯箚請缺傷牙牌之吏卒施當律。賜批。校理朴天行李敬一。副校理趙鼎鎭柳孟養。修撰金翊休徐正修。副修撰李時秀洪文泳。
정조 5년 · 목
聯箚以爲。近來紀綱解弛。人不知畏。至於昨日騎曺吏卒事。尤不勝其萬萬驚駭。內閣牙牌。式奉御押。事體之重大。顧何如也。乃爲禁喧吏卒所缺傷。事未前聞。誠一變怪。該卽與吏卒。已有出付攸司之命。雖未知畢竟勘斷之如何。而臣等謂手犯不敬之吏卒。合施當律。縱卒不戢之郎廳。亦宜嚴勘。當該堂上不飭之失。不可無譴責之典也。批以。所陳幷依施。
정조 5년 · 강
命禁軍將具敍五勘處。香室藝文館入直官員。一體捧傳旨。
정조 5년 · 목
兵曹啓言。今日開門後。掌樂院官員來言。仁政殿庭軒架所懸鍾一箇。夜間見失云。不勝驚駭。仁政門銷開之後。雖本曹廵檢。不得出入。今此偸竊之患。實非外人所爲。故使入番禁軍將正領等。卽爲査問。而尙未捉得。當該入直番將。難免守直不謹之責。令該府勘處。分付左右捕廳。卽刻譏調。以爲捉納之地。敎以。香室藝文館。獨非字內乎。光範崇範門旣閉。則經路惟此兩處。昨日入直官員。一體捧傳旨。
정조 5년 · 강
命待敎檢察閣事。
정조 5년 · 목
直提學徐有防啓言。軍資監傳送輪送文跡於本閣。故考其文跡。則乃是空石五十立輪送者。而又無印署。本閣則初無捧甘之事。且自朴五同僞造甘結之後。凡於捧甘。皆着印跡。則又有此事。極爲驚駭。査問委折於戶曹書使及紫門監書員等處。則自紫門監。稱以掃雪所入。旣㧌本閣之捧甘。又稱戶曹之粘移。以知委於軍資監。而本閣旣不知。該曹又不知。且是白文。初無印跡。則其爲僞甘。的實無疑。當該紫門監下吏。移送法司。照律嚴處。而大抵此等之弊。種種有之。此後則無論事之臣細。非本閣踏印文跡。則勿爲施行之意。自本閣捧甘於各司。以爲永久遵行之地。敎以。本閣規模。尙未䢖立。種種此等弊端。換頭改面。無時無之。凡係定例設式。永久遵行之道。卿等與閣僚。爛熳相議。以爲稟裁之地。大抵經費所出。無論臣細。皆有度支定例。以某司某處。年例下幾許。朔例下幾許。作成刊册。著爲金石之典。而本閣則不然。稱以新設。託以上司。白文甘結。口傳分付。無節取用。入量追排。而堂上曰不知。卽官曰不知。下吏曰不知。流末之弊。厥已久矣。非獨今日官吏之咎而已。若不及今釐正。後必有倍蓰之弊。去年朴五同。將至百五同而後已。從中受謗之閣吏。渠亦人耳。獨不爲累。不徒此也。此等査覈。每每有之。本閣以右文稽古之所。必作詞訟衙門矣。信爾則提學直學。兼付判決事。直閣待敎。兼付司評然後。名實或可相字。一則本未立也。二剛本未立也。與其只事發歎於不成樣。曷若先從目下事。次次改之爲可乎。卿等爲先以今番事釐正。出意見。更爲論理草記。又有每欲下敎而未果者。前此以待敎爲掌務官。欲如玉堂之副修撰。春坊之兼說書例。使之管攝閣務。檢察閣事。而今也反是。待敎無務無事。卽一署丞。此弊不改。何以責實。此後人啓文書及閣中凡事。必皆擔當擧行。況今待敎。卽新除之人。其所考勤慢之政。尤倍宿硏。卿其以此申飭。雖以直閣言之。又如玉堂春坊之上番。則下番之事。上番同在一司。其敢恝視乎。此亦新除之人。另加淬勵事。各別申飭。又以卿言之。兩提學在外。直提學一窠未差。而獨自主管。無異新除。何可只諉卽僚。如曩時事。益宜愓念。無或從後論責之弊
정조 5년 · 목
予曰。藝文提學入來乎。有防曰。入來矣。予曰。春帖子出韻乎。有防曰。方出韻矣。予曰。分付成均館書吏。使掌議押班而坐。指揮諸生。序齒分左右坐。毋使如前雜亂之弊事。申飭。
정조 5년 · 목
予謂鼎修曰。昨日牙牌破傷事。可謂前所未聞之變怪。堂郞視本閣如不干於己。一任抛置。全不主管。雖有如再昨事。本閣初不草記論罪。此豈剙立本閣。別置近密之本意乎。鼎修曰。再昨日事。莫非臣等不職之罪。聖敎至此。惶恐無地。
정조 5년 · 목
敎曰。左副承旨持此題。與藝文提學偕往泮宮。試取以來。
정조 5년 · 강
行人日製科次于誠正閣。
정조 5년 · 목
予曰。待敎持試券進讀。直閣鄭東浚進前讀奏。予曰。大抵近來科儒。額着意做工。其所製作。多有實才矣。○敎曰。人日製居首生員成種仁。直赴會試。之次進士兪漢維。給二分。○予曰。今日科作。可謂善作。而其中成種仁。連次入格。非實才則豈能如是乎。承旨徐有防曰。此儒在廣州地。而額有精工於科文云矣。○敎曰。入格儒生。明朝待令。違格儒生尹東耇。一體待令。
정조 5년 · 강
命奎章閣延祥立春端午日帖子。自今年製進。
정조 5년 · 목
敎曰。延祥立春端午帖子製進。豈但出於頌禱之誠。實寓賁餙之意。凡係右文之事。內閣何何不爲。況考宋李燾所撰太平興國以後長編。閣學士直學士直閣待制。幷撰帖詞。已例較出。始自今年。本閣提學直提學直閣待敎撰進帖詞二篇。而或以律詩。或以絕句。或以古詩。各自隨意。躬寫帖子以進呈日。堂郞齊會封進。如有在外人。則撰送本閣。及期同爲進呈。
정조 5년 · 강
命內閣堂郞。已遞職未出代。凡諸擧行。一如時任例爲之。
정조 5년 · 목
敎曰。內閣事體自別。非但遞易不可頻數。雖或有陞資陞品之人。出代元自不易。若諉已遞而不干。閣事。將無成樣之時。此後依文苑故事。堂郞雖已遞未出代前。諸凡擧行。一如時任例。通同相議爲之事。定式施行。
정조 5년 · 강
命檢閣李集斗禁推。分揀。
정조 5년 · 목
因禁推傳旨。敎以。今番分揀。
정조 5년 · 강
命兵吏金世紳。以公罪收贖放送。
정조 5년 · 목
敎曰。凡符標及制書。故毀者極律。誤毀者徒配。因事毀失。有顯跡者不坐。今番兵吏事。旣與故毀大異。亦與誤毀稍間。原其本事。出於因公誤毀。斷例所載。因事則不坐之文。可謂準備之律。年前折傷信箭之㥧得。該曹猶且屈法付輕。則況此兵吏用情與不用情。尤非㥧得之比也。施以當律。雖從堂箚。而揆以審獄之意。不可直以誤毀論誤毀律。以公罪。收贖放送事分付。
정조 5년 · 강
遣承旨。詣受 香所。奉審摘奸。
정조 5년 · 강
召見承旨金宇鎭。直閣徐鼎修于誠正閣。
정조 5년 · 목
予曰。直閣今日入直本閣乎。鼎修曰。入直矣。予曰。日記幾許修整乎。鼎修曰。臣方著意修整。而連以他公故。奔走擾汨。未得專一爲之。見今所餘。尙有六七朔矣。予曰。日記之積置。不爲修納。誠爲悶事。須加意修整。期於速了。而摛文院入置時修整。則似專意矣。鼎修曰。乍直乍出。故作輟無常矣。予曰。今日次對。聞惠堂之言。則今年水漕。比前頗增云。未知何以增加耶。抑或各邑儲峙米。盡爲輸運而然耶。宇鎭曰。未及詳知其委折矣。予曰。兪彥鎬緘答上來。捧入也。宇鎭讀訖。予曰。兪彥鎬誠過矣。
정조 5년 · 강
御誠正閣。行朝講及次對。領事李徽之。特進官金熤。知事徐浩修洪檢。承旨金宇鎭。掌令兪岳柱。玉堂柳孟養趙鼎鎭。假注書趙興鎭。史官金載瓚李集斗。
정조 5년 · 목
講孟子。○予曰。春雨太頻。一日不雨。翌日必雨。良亦支離。必有妨於春耕。誠可悶矣。領議政徐命善曰。春耕則時尙早。似不妨。而春雨之數。大體可悶。予曰。卿之向日袖箚。非卿不能出此言。卿旣已袖箚。故予亦欲親見卿而賜批。卿其受之。命善曰。聖批如此。臣以無似。何敢當批旨乎。至於某句語。臣所不敢當者矣。予曰。一處繡衣。尙無消息。是何故也。或者所經處。有災邑而然乎。命善曰。一處御史之尙不入來。誠可怪也。予曰。備堂之必參次對例也。而近來輒懸病不入來。今日入侍備堂。若是太小。誠可訝異也。命善曰。臣方欲以此仰奏矣。或有實故而不入來者。或以實錄廳堂上。不得暫離。故備堂之稀小。良以此也。予曰。實錄廳之役。今方何如云耶。正所謂汗靑無期矣。徽之曰。臣近未往實錄之役。姑未知邇間所纂修之何如。而槪聞堂郞。近來勤實矣。予曰。朝講兩司當備員。而今日朝講。只掌令一人入來。曾有一司參朝講之規乎。予曰。講製節目。前者前領相入侍時。有講磨者矣。今欲以講製。勸奬年少文臣者。無他。近來士大夫。全無平日講習之工。上自朝紳。下至韋布。不尙名檢。崇名節飭行檢。姑捨勿論。而反爲賤名節棄行檢之歸。此盡由於不講經傳。不習文學。不知聖賢事業。學問工夫。爲何等事而然也。詩云抑抑威儀。維德維德之隅。此言存諸中者德也。故發於外者爲抑抑之威儀也。如使今世之縉紳士夫。講劘於聖賢經傳之旨。咀嚼於蒭豢義理之味。使古人所以垂訓之意。銘佩於中。而爲我之有。則必有威儀抑抑之美。而在朝有百僚師師之風矣。予故抄選文臣之年少者。使之講習經傳。而自四書始。四書則以大學爲始。以至于易。付之內閣。使之考課。講員應講之翌日。書納講說。製述亦依節目爲之。毋爲應文備數之歸。俾有實效。是予苦心也。近來太學。尤不成說。甚可悶也。程朱之道學。尙矣無論。而所謂國之元氣者。其委靡婾惰若是。予實慨然也。自今無論簪紳與章甫。合有大振作之道矣。命善徽之曰。講製節目。永久行之。則庶有與興作之效矣。予曰。日前應製試券。卿等見之乎。命善曰。科作未出。故臣等未及見矣。命承旨鄭志儉讀試券。予曰。承宣儘是實才也。廢閣多年。能若是善作。至於居魁。非實才能之乎。命善曰。此承宣。本以行文。有名於當世矣。命讀第二試券。予曰。此文原弊。近來初見。工程才華。實逈出尋常矣。命善曰。以年少名官。其體製之工密精華之發越如是。奇才矣。予曰。趙時偉亦實才矣。命善曰。時偉亦以行公文工程有名矣。
정조 5년 · 강
命摠使徐有寧兼察禁將。守禦使鄭民始兼察御將。
정조 5년 · 목
禁將李敬懋。御將李柱國。以東南 關王廟纛所祭獻官。受 香出去也。
정조 5년 · 강
領議政徐命善袖箚。手書賜批。
정조 5년 · 목
批以。事係不忍言。言係不忍聞。而卿則不忍言而言。予則不忍聞而聞。嗚呼。卿何忍說之於予。予何忍答之於卿。卿之今日之箚。卽予昔曰之疏。予亦何辭拒之。卿元輔也。從又有勳勞於王家。所謂同休共戚。國存與存。國亡與亡。非卿之地也歟。卿然後有是箚。卿之故有是批。秪增予慟霣崩迫也。原箚藏之金樻。庸俟可以布宣之時也。
정조 5년 · 강
許施濟州舊還停退等請。
정조 5년 · 목
領議政徐命善啓言。濟州牧使金永綬狀啓以爲。舊還停退。新還準捧。寺奴婢貢米。每口各減一斗。男丁大同米。每口各減一升。軍兵操鍊。姑爲停退。逃老病廢之類。隨關闕塡充。待明春從附近哨司鍊等事。所當稟旨。恭俟指揮。而候風往來。動費屢朔。故依近例。先爲擧行爲辭矣。此是守臣先擧行後啓聞者。請竝依此施行。從之。
정조 5년 · 강
命洪忠水營。春操巡點停止。
정조 5년 · 목
領議政徐命善啓言。洪忠水使任嵂狀啓以爲。今春安興城操與守城將巡點。依例擧行事。令廟堂稟旨矣。諸道水陸操。爲軫民弊。旣皆停止。此亦請一體停止。從之。
정조 5년 · 강
命諸道改量。待秋成更稟擧行。
정조 5년 · 목
領議政徐命善啓言。頃以改量便否。問于諸道。而四道則歲前已覆奏。四道則今始來到矣。其中全羅監司徐有隣。京畿監司李鎭衡。皆以爲。民情不願。物力難辦。經界溝洫。亦無紊亂之弊。不必强而行之爲言。道臣所論旣如此。改量一款。今姑置之。黃海監司趙尙鎭以爲。文化縣本無量案。許令開春設施。其餘諸邑。民力凋弊。待年事登稔。漸次擧行爲言。咸鏡前監司鄭昌順以爲。安邊等七邑。田政紊亂。待開春改量。其餘諸邑。一時竝擧。民情易致騷擾。次第設施。逐年繼量。不責速了。惟務詳審爲言矣。道臣旣有所請。固當依此施行。而見今春序將半。行會之際。必値妨農。待秋成。請更稟擧行。從之。
정조 5년 · 강
命海西長山以南小米。依前作錢上納。
정조 5년 · 목
領議政徐命善啓言。頃因惠堂李性源所啓。海西長山以南小米作錢事。更爲査問後稟處事命下矣。卽見黃海監司趙尙鎭報備局辭意。則作錢定式之後。民蒙實惠。或恐更爲作米云。還責本米。事甚不便。請依前作錢上納。從之。
정조 5년 · 강
命濟州牧使金蓍耈。催促下送。
정조 5년 · 목
領議政徐命善啓言。濟州牧使金蓍耈。聞自驪州任所。直還鄕舍。姑無辭朝之意云。其在事體。誠極未安。海外交符。一時爲急。請各別催促下送。從之。敎以。濟州牧使金蓍耈。催促辭朝。
정조 5년 · 강
命箕伯北伯。不多日內辭朝。
정조 5년 · 목
領議政徐命善啓言。兩界監司。下批已久。尙未辭朝。北道則奉審不可踰月。關西則戶判上來。亦甚緊急。請竝爲催促。使之不多日內辭朝。從之。敎以。平安監司金華鎭。咸鏡監司鄭元始。不多日內。催促辭朝。
정조 5년 · 목
領議政徐命善啓言。北道關北。今方設賑。春巡有弊。今春則請使之停止。從之。
정조 5년 · 강
重推吏曹判書李衍祥。
정조 5년 · 목
領議政徐命善啓言。御史回啓。有關守令黜陟。故體端本自嚴急。曾無踰越一兩日之規矣。關西御史書啓。尙未覆奏。故臣於日前。申飭該曹。則該堂以情勢爲言。未知有何情勢。若是深引。而成命之下。稽滞未安。吏曹判書李衍祥重推。各別申飭。使之明日內。卽爲擧行。從之。敎以。吏曹判書李衍祥從重推考。平安道御史回啓。明日內申飭擧行。
정조 5년 · 강
命諸道上納。趁卽裝納。
정조 5년 · 목
戶曹參判鄭民始啓言。近來上納。每患愆期。而今年收租文書之頒下差晚。外方必以此爲辭。有晚時裝發之慮。各別申飭諸道。以爲毋敢稱托。趁卽裝納。俾無遇限論責之地。從之。
정조 5년 · 강
命賓對不參臺諫。竝罷職。
정조 5년 · 목
校理柳孟養啓言。賓對之必令臺諫入參。法意至重。頃日次對。無一人入來者。揆以臺體。已極慨然。而以今日言之。朝講之兼行次對。甚盛擧也。兩司進參者。只一員而己。今日不入來臺諫。請一竝罷職。從之。敎以。今日不入來臺諫。一竝罷職。
정조 5년 · 강
掌令兪岳柱避嫌乞遞。賜批。
정조 5년 · 목
避嫌略曰。迺者儒臣之請罷諸臺也。至有頃日違牌臺臣慨然之斥。臣亦頃日違牌中一人。而同被慨然之斥。則不可以今日獨參晏然自在。請命遞斥臣職。批以。勿辭。亦勿退待。
정조 5년 · 강
命李命銓冒稱與行惡情節。捧招以聞。
정조 5년 · 목
漢城府啓言。所謂修理廳儒生。雖已筵稟嚴禁。而其中李命銓爲名者。卽於義宮馬直東秀之子也。假稱宗班後裔。頭着幅巾。身被道袍。自謂兩班。投托於所謂修理廳。得差有司之任。私造白木重杖。威䝱各邑邸人。多聚無賴。徵索賂物。甚至於囚禁酷刑。固已萬萬憤駭。而渠以時役宮隸之子。敢作儒生貌樣。闕門咫尺之地。恣意行惡。苟知一分法綱。安敢乃爾。況捉來取招。考見 璿譜。則名字世代。全無憑依。幺麼賤人。誣冒 璿系。尤爲奸巧。不可尋常處之。卽令秋曹。請照律嚴勘。敎以。此亦變怪之一端。令該曹嚴加勘繩。而爲先冒稱與行惡情節。及其首唱共參人。一一捉致。捧招以聞。旣是宮隸。則宮屬萬無不知之理。縱奴之子。作此無前擧措。而旣不能察。又不能禁。當該次知中官。令該府嚴問捧口招。該宮首奴庫子。令該曹。亦爲嚴問取招以聞。
정조 5년 · 강
分揀兵曹佐郞李運彬。
정조 5년 · 목
因囚單子。敎以。分揀放送。
정조 5년 · 강
勘放時囚朴興世等。
정조 5년 · 목
義禁府啓言。彌助項前僉使朴興世。今方待命拿囚。敎以。本律草記勘處。又啓言。時囚朴興世。法外加分。旣己現發。不可以已經瓜遞而不問。杖八十收贖。奪告身三等。請放送。允之。敎以。如有功議。減一等。又啓言。時囚金文瑞韓聖煥等。各笞五十收贖。解見任。請別敍放送。允之。
정조 5년 · 강
御誠正閣。行晝講。仍召見慶尙左兵使柳恒鎭[鎭恒:I-PERSON]及輪對官。知事洪樂性。特進官金履素。承旨徐有防。玉堂李兢淵朴天行。假注書趙衍德。史官金載瓚李集斗。宗臣鶴林君焇。武臣副護軍韓光濟。
정조 5년 · 목
講孟子。○恒鎭[鎭恒:I-PERSON]進伏。予曰。爾其赴栶。無如東萊水使時。必以惕念爲政也。樂性曰。昨以更漏誤傳事。政院有所請推。姑未下批。故兵曹參判因此爲嫌。初不進參於講班。事涉太過矣。以是之故。臣離捨藥院。今此登筵。至於問安之節。不能趁時仰候。事甚牽礙。亦涉惶悶。臣之所帶經筵之任。特爲許遞。予曰。事勢如此。當許免矣。 宗廟直長李最源。 社稷令洪光一。長興直長朴宗幹。掌院[苑:I-POSITION]別提金尙選。養賢庫主簿崔大恒進伏。予曰。有所懷乎。對曰。無矣。予曰。兵判之近日政注。可謂善且熟矣。有防曰。問聞其問開政。則必以殫竭奉公爲心耳。樂性曰。前兵判所錄久勤案。多有詿誤處。請更爲釐正。予曰。緣何致此也。樂性曰。增其久勤年數。故有是爽誤矣。予曰。從速釐正。樂性曰。頃以宣傳官事。有所下敎。故今得可合一人。予曰。誰也。樂性曰。李健秀正合是任。才藝博覽。逈出其群。且射藝善妙云矣。予曰。試可後用之可也。予曰。予於卿。視若柱石。必須不避燥濕。恪執圖報。樂性曰。雖不逮。惟當竭力供職矣。
정조 5년 · 강
召見承旨鄭志儉于誠正閣。
정조 5년 · 목
予曰。更鼓誤打。不是異事。而前後申飭之下。若是頻數。誠可怪矣。以更漏事。凡有錯誤。無論知與不知。禁漏官衛將部將。一時被罪。渠輩雖是該掌之官。而處所各異。誤在禁漏。則禁漏官當之可也。誤在傳漏。則衛將部將當之可也。此後必須區別論罪。俾無混勘之弊。
정조 5년 · 목
予曰。今日則雨色開霽。日氣和暢。誠幸矣。有防曰。今日春氣初生矣。予曰。再明非齋日耶。有防曰。無故日矣。而文臣製述。以十三日爲之事命下矣。以何殿爲之乎。予曰。以仁政殿爲之。予曰。梱帥守令邊將來待乎。有防曰。守令邊將下直後。似已出去矣。
정조 5년 · 강
遞知經筵洪樂性。榻敎也。
정조 5년 · 강
命直提學以下宣敎書當否。令本閣博考以聞。
정조 5년 · 목
敎曰。內閣之任。不輕而重。況每事就倣龍圖故事。所有於閣學士者。可不爲於閣提學乎。從今提學新拜之人。自本閣撰敎書。安本閣所在奎章之寶以傳。直提學以下宣敎書當否。令本閣博考以聞。
정조 5년 · 강
禮曹參議李義靖疏陳病狀乞遞。賜批。
정조 5년 · 목
批以。爾其勿辭。俟病少間。卽爲上來察職。
정조 5년 · 강
咸鏡監司鄭元始疏請往省先壠。賜批許之。
정조 5년 · 목
政院啓言。晝講入侍。詣閤之後。宗臣鶴林君焴。不卽來待。入侍之際。始爲入來。其在事體。誠極未安。請推考警責。從之。
정조 5년 · 강
命李命銓。直捧遲晚。
정조 5년 · 목
因刑曹李命銓取招草記。敎以。近來人不畏法。雖有許多犯分蔑法之事。而豈有如許駭悖之人也。査問其來歷於官宮房。則所謂厥漢之父。卽中官之私奴云。卽此一事。不待更覈。而渠之情節。綻露無餘。此等凶悖之類。眞所謂殺無赦。敢於莫重 璿系。不惟冒稱。從以某君之孫。某令之子爲說者。究厥心腸。尤極叵測。別無更問之端。以此直捧遲晚以聞。渠之來歷。渠必有族類。亦爲査問。待明朝開坐擧行。李得履事段。依回啓施行。在囚首奴庫子等。姑爲放送。
정조 5년 · 강
命兪彥鎬照律安徐。
정조 5년 · 목
司憲府啓言。製箋人處。委折緘問。則行副司直兪彥鎬緘答如此。請議處。敎以。當初緘問。未知誰某之酬酢而然。觀此緘答。事狀可謂燎然。此重臣豈歇後於此册子之此義理而然也。若此則不必議處。照律則安徐。
정조 5년 · 강
命禁漏官朴宗仁。分揀放送。
정조 5년 · 목
因刑曹宗仁科治啓。敎以。分揀放送。
정조 5년 · 강
命時囚捧供。次堂擧行。
정조 5년 · 목
義禁府啓言。時囚趙時俊韓聖揆供辭開坐捧入事命下矣。趙時俊則臣等開坐。今方捧供。而韓聖揆則係是口招。判義禁具善復。有實故不得進參。次堂例不得擧行。何以爲之。敎以。次堂擧行。
정조 5년 · 강
命時囚南履五等。分揀放送。
정조 5년 · 목
義禁府啓言。時囚南履五鄭宅潤。莫重更點。有此誤打之擧。而身爲該所衛將與部將。不能檢飭。請以此照律。敎以。今番則分揀。付過放送。
정조 5년 · 강
命吏判李衍祥處義。斯速問啓。
정조 5년 · 목
敎曰。近日吏判處義。殊極訝惑。若謂有遭彈云爾。則無論啓與疏。臺閣噤默已久矣。若謂有病故云爾。則元無痒疴。通朝所知。若此。則彼所執而爲引。仍作必遞之端者。何事也。豈或以日前政席。一二望筒不審擬。有提飭之敎而爲處義乎。萬有一近似於此。此大關分義。今日國綱。雖曰掃地。此等事。自上亦可曲念政官之難安。而不容發一語。惟以周章爲說乎。吏判事。眞所謂求其說而不得。要之郞當則極矣。政院之不能促飭。但請問備。尤是溺職之大者。該房承旨爲先從重推考。其委折。吏曹判書李衍祥處。斯速問啓。
정조 5년 · 강
召見承旨朴祐源徐有防于誠正閣。
정조 5년 · 목
予曰。吏判問啓入之乎。祐源曰。姑未書入矣。予曰。其所引義。果何所據耶。祐源曰。未及知矣。有防進伏。予曰。吏判問啓入來乎。有防讀奏。予曰。觀此問啓。吏判近日所處義者。卽因向日領相銓選申飭事也。此則不猶太過分數而已。惟推緘滿囊。古人有言。況大臣所奏。元無指的。則執此爲引者。得無近於倖倖之嫌乎。冡宰之職。爲任雖重。視大臣自有等威焉。此而不已。從今爲大臣者。事涉銓官。不可發一語乎。此亦慢朝廷之一端。吏曹判書李衍祥。爲先越捧一等。此問啓勿施。問啓中。有朝參前日朝。得聞領揆欲請申飭銓曹事。而未參朝參云。誠有是也。吏判之當初處義。猶無怪耳。大抵未批下之疏本。尙不可頒布。況此未奏達之啓語。未知孰聞而孰傳。此大關後弊。到今雖不欲追勘。而此後更有此等之事。何可每每含垢。幷令知悉。
정조 5년 · 강
召見承旨徐有防。待敎鄭東浚于誠正閣。
정조 5년 · 목
予曰。今日見奎章閣草記。本閣事稍成規模。誠可幸也。予曰。凡諸科場之御題。每有疊出之患。故向日以前後科題。盡爲收緝以稟之意分付矣。其間已盡收集耶。有防曰。姑未收集矣。予曰。令成均館。謄出於禮曹。斯速收集事分付。
정조 5년 · 강
命吏曹判書李衍祥。參議李敬養。牌去來催促。
정조 5년 · 목
因衍祥敬養牌不進推考傳旨及罷職傳旨。敎以。此傳旨勿施。牌去來連爲催促。
정조 5년 · 목
以金履素爲大司憲。尹坊爲大司諫。沈命德爲司諫。朴聖泰爲掌令。洪樂行爲持平。崔烜爲正言。蔡濟恭爲判尹。尹蓍東爲工曹參判。
정조 5년 · 강
命閣職新除頒給敎旨。
정조 5년 · 목
奎章閣啓言。直提學以下宣敎書當否。令本閣博考以聞事命下矣。臣等取考宋明文獻。則有宋之制。官無大小。擧皆宣制。以作告身。故直學士以下。皆有制詞。而國典。京官則致仕人及勳臣外。元無敎書。今者本閣提學之宣敎。出於特恩。則直提學以下之宣敎。有非自下敢請。且臣等方叨見職。其所當否。尤不敢論列。只考故事以入。敎以。抑有一事之可以傍喩者。宣傳官廳。不過無識武夫之司。而新拜之日。有制誥之頒宣。文雖謄用。法則意在。此亦因受敎而遵行者。矧兹內閣。不用宣傳官廳所用之例可乎。昨日傳敎中。但於提學宣敎者。蓋有待於博考也。今則別無更考之端。自提學至待敎。新除則頒給敎旨。而敎書與敎旨差間。敎書卽宋詔體也。敎旨卽宋告身也。今以宣敎之文。稱以敎旨。則可謂倣古酌今。有據無礙。至如篇作句數。宜簡不宜繁。務精不務多之意。著爲成式。此不必煩於外廷。秪是自內閣撰出。宣於內閣之臣而已。兼作賁餙優待之擧也。有例無例。不須說也。卿等照此。
정조 5년 · 강
命奎章閣所用各項物種。自該司進排及本閣措備。各具別單以入。
정조 5년 · 강
命繡啓中。德川朔州兩邑事。待新伯査啓。更令覆奏。
정조 5년 · 목
因吏曹御史書啓回啓。敎以。自首守令拿處。亦是法文所載乎。更爲考例稟處。而其中德川前郡守朴光翰。繡啓曰。以前官時加分。因營關。擇精穀發賣云。此甚疑晦。旣曰加分。又云發賣。未知何許罪目。則混同請拿。殊欠綜實。又若朔州府使李延弼。腐穀改色。亦有其弊爲說。而置之請罷。大抵守令數遞。不但迎送有弊。罪設模捉。律至罷黜。得不近於兒戲乎。腐穀換捧。民旣樂受。而所謂弊端。官與吏間。亦不言誰何。則遽然結末。不已疏忽。回啓中此條件。竝置之。待新道伯下去。兩邑事査啓稟處。狀到後更令覆奏。
정조 5년 · 강
命中官韓聖揆。付過放送。
정조 5년 · 목
因刑曹照律草記。敎以。付過放送。
정조 5년 · 강
命中官韓聖揆及宮奴庫子。還囚照勘。李命銓絶島爲奴。李得履事。後該齋儒一倂停擧。
정조 5년 · 목
敎曰。當初姑令放送者。欲觀末梢。到今厥漢直招之後。該宮房事。萬萬痛駭。立役來歷之分明與否。姑無論。宮奴之子。冠章甫衣縫掖。出入儒林。設施疏廳。至於經歲。則厥輩必有耳矣。豈不聞焉。必有目矣。豈不見焉。然而始則掩置。終又欺隱。此等不畏法之類。不可尋常處之。該次知中官及該宮房首奴及庫子。令該府該曹還囚。照法勘處後。草記放送。又敎曰。近來國綱。雖曰掃如。中官私奴之立役宮奴者。冒稱 璿泒。托名儒生。甚至於聚徒設廳。謀上疏章。而此猶不足。私造法外之杖。酷施平民。討食爲事。雖幸發覺。寧有如許變怪。該曹雖請照律嚴繩。而流配之典。豈施於蟻蝨之徒。李命銓稱命漢。絕島因本役爲奴。此何等變怪。而居齋儒生之助給泮隸。右袒肆虐者。豈不有辱賢關。昨有令本館稟處之命。而迄無皀白。亦非奉朝令之道。行公館堂。爲先遞差。該儒生罪狀。使之待明朝草記論勘。大抵班首齋生之助厥作弊。以其無行公稟掌議之然云者。旣出於厥漢之供。則所謂設廳。時月已久。伊後稟掌議。必多其人。而不惟不施罰。又不能禁戢。不料首善之地。士習如彼其蔑如也。齋生李得履事。後該齋任儒生。一竝停擧後。亦令草記。
정조 5년 · 강
命時囚朴光迪。嚴問直招。
정조 5년 · 목
義禁府。以楚山前府使朴光迪拿囚啓。敎以。開坐嚴問口招。而一邊之言。雖難取信。事實亦多已著者。況有査啓之命。渠雖欺隱。焉可得也。以此意添問目。期於直招。
정조 5년 · 강
御仁政殿。行文臣製述應製。試官徐命善鄭昌聖鄭一祥。對讀官李致中兪恒柱李東馨。
정조 5년 · 목
予曰。今日諸承宣事。誠可駭矣。何時入初嚴。而未卽待令。如有一分紀綱。豈如是耶。仍敎曰。諸承旨先遞差後禁推。命前望單子入之。諸試官行禮後。予曰。試官中禮判。何爲以不入乎。命善曰。雖未的知。而似有實恙矣。命試望改付標。○以兄弟十二人各一萬八千歲爲論題。以皇明桂彥良。謝諭以卿帝者師。江南大儒。只卿一人。濂文人。基峻隘。不如卿也。仍拜太子正字。爲表題。○予曰。吏判連事違牌。而聞以日前大臣所奏。旣無指的之語。不過董飭之意。則吏判之以此替當。必欲自劃者。已萬萬乖當。設使相臣之奏。或有箚着於自家身上。槪出於飭勵之擧。猶不可以此爲義。今何可以不當之事。欲爲必遞之端耶。然則此後爲大臣者。不敢出一言論一事。以飭百執事之官乎。若此不已。則從今以往。事係銓曹。無論先事之戒已然之迹。大臣不敢出語。言官不能開口。將至於擎拳竪拂之世界矣。其爲壞體統防言路之嘆。容有旣乎。命善曰。聖敎至當矣。此後出於官師之規。有所捱逼於臣身者。臣不欲較卞爲意矣。重臣之事。實是慮外。臣欲請罷職矣。予曰。果如卿言。予當處分矣。予曰。刑判進前。徐浩修進前。予曰。李命銓事査覈。則渠果承款耶。浩修曰。初則不爲直招矣。昨日讀聞傳敎。仍考帳籍。換父易祖之狀。綻露無餘。始乃自服。近不用刑。故直捧口招。論罪草記矣。降座還內。
정조 5년 · 강
以李敬養爲承旨。前望也。
정조 5년 · 목
予曰。都憲出肅乎。承旨趙時偉曰。尙未出牌矣。予曰。昨日政新除臺諫。一竝牌招。予曰。場中論表未收券數爻知入。而從收券五張式。隨呈以納之意分付。予曰。連爲催促收納。試所承旨。如皆收卷入侍。李敬養進伏。予曰。論盡爲考出。表以次考出好矣。予曰。文臣製述節目持入。予曰。更外等前例。承旨考奏。時偉曰。更者從重推考。外者罷職矣。予曰。都承旨在院乎。敬養曰。在藥院矣。論試券科次後。次考表試券坼榜。時偉讀奏被抄人姓名。予曰。表壯元直閣之作。初項與數三長句。極精緻。可謂善作矣。科次訖。予曰。尹行晋申大尹。俱非明經生。而不但所作太無致意。又未成篇。䙝慢怠忽。誠極駭然。予曰。近來百度解弛。一無條擧。而承旨在騎堂時。凡事務從飭勵。至於門禁。能嚴飭無亂雜之弊云。予甚嘉尙。政院統領百司。出納惟允。而近日專不董飭。頹惰成習。豈不可悶哉。必有擔當擧職之人。然後可以祛舊習而修古事。舊習祛古事修。則政院始尊。而百司從令。是所謂尊政院者。乃所以尊朝廷。政院之任。顧不重歟。今於頹惰成習之餘。特以承旨爲承旨者。意有所在。自今爲始。當職則必振勵。持躬則必矜飭。凡於承接傳宣之際。無循舊習。一遵古事。以修擧於兵曹者。移施於政院。則古人云。監遠臣必自近臣始。今若以實心而有實效。則在朝廷。亦豈曰少補也哉。今日政院事。一委於承旨。欲久往任責成焉。如或久漸生怠。與前無異。則予不容貸矣。時偉曰。聖敎至此。臣不知所達矣。予曰。朝者諸承宣中。如徐有防朴祐源者。非不諳鍊。非不恪勤。而官久而反怠。手熟而還疏。近日委靡之習。反不如新入生疏者。俄者處分。非爲一事而然也。然而非予深恕怒。只出薄警。承旨亦須十分愓念。毋孤予意好矣。
정조 5년 · 강
召見承旨李敬養于誠正閣。